返迷辭
作者：晁補之
朝代：宋

paragraphs: 五達跂，行者迷。
茨菉蹊，蚖蜴嬉。
杳淒淒，莽離離。
赫隆曦，可還時。
日黯西，與誰期。
往不思，逢詭期。
死𤟹貔，安可知，亟反之。
大道夷，都邑差。
車馬馳，冠劍祇。
志可持，能足施。
貴名垂，好爵靡。
儼罇巵，饜粱肥。
窈室帷，安厥妃。
觀盈虧，浩浩移。
逝不遲，咸若斯。
何綏綏，不返爲。
從魈夔，神索衰。
今狐疑，後當悲。
我此詞，如泰龜。